Láska klope na dvere a sviatok zamilovaných sa nám nezadržateľné blíži. Preto sme sa vybrali do chodieb našej univerzity v deň, keď otvorila svoje brány novým uchádzačom a pýtali sme sa (len tak krátko) práve vás, študentov, ako vnímate tento sviatok a či ho tento rok budete oslavovať.
"Valentína oslavujem a snažím sa ho oslavovať vždy, keď je to možné, čiže môj recept – každodenný Valentín!"
Dievčatá v otázke sviatku zamilovaných majú jasno: "Valentína neoslavujeme, lebo ho neuznávame, nemáme rady americké sviatky. Myslíme si, že láska sa dá vyznať každý deň, nie len vtedy, keď je Valentín. Preto ho nepovažujeme za nejaký sviatok, je to marketingový ťah. Vytvára to veľký tlak na spoločnosť a máme pocit, že nie je také podstatné, aby sme práve v ten deň mali oslavovať lásku." Tiež sa ozvalo ich estetické cítenie a dodali, že tento sviatok vnímajú ako veľký gýč.
"Bohužiaľ, Valentína som nikdy poriadne neoslavoval, lebo ma moje životné šťastie ešte nepostretlo. Ale neustále sa na to pripravujem a verím, že ak nájdem správne a sympatické dievča, tak ho strávim s ňou, či už na prechádzke, výlete, alebo na dobrej večeri."
Ďalší reprezentant odboru histórie pri oslave Valentína uprednostňuje rovnako ako jeho kolega čas strávený pri chutnej večeri.
"Ja osobne Valentína neoslavujem, ale stále s priateľom niekam zájdeme. Podľa môjho názoru by si partneri mali stále navzájom dávať najavo, že sa majú radi, či už slovami, alebo skutkami. Takže konkrétne tento sviatok príliš neuznávam."
"Či oslavujem Valentína? Doteraz som nemal tú príležitosť, pretože som nemal priateľku. Ale momentálne priateľku mám, takže ho určite nejakým spôsobom oslávime."
Tereza ako správny študent oslávi sviatok lásky pri syntaxi, takže jej touto cestou prajeme veľa šťastia a trpezlivosti. Mária sa rozhodla pre tradičnejší spôsob, aj keď tomuto sviatku neprikladá veľký význam. Dodala však, že by tento deň určite chcela stráviť so svojím priateľom.
"Ja osobne Valentína neuznávam, ale keďže moja priateľka ho má rada, tak ho trávim s ňou. Tento rok budeme zrejme doma a možno budú aj nejaké kvety." :-)
A ako budete tento sviatok-nesviatok tráviť vy? O svoje tipy sa s nami môžete podeliť v komentároch.
Ingrid Oravcová
Autor článku:Unipo Press
Komentáre
K tomuto článku neexistujú žiadne komentáre